b'\n_START_ARTICLE_\nPietarin Lehti\n_START_PARAGRAPH_\nPietarin Lehti oli Pietarissa vuosina 1874\xe2\x80\x931879 ilmestynyt sanomalehti._NEWLINE_Lehden perustaja ja toimittaja oli Pietarin Sunnuntailehte\xc3\xa4 toimittanut kaupungin suomalaisen Pyh\xc3\xa4n Marian seurakunnan kirkkokoulun johtaja Tuomas Friman. Sen avustajina toimivat Marian seurakunnan kappalainen Aloys Jeremias Piispanen sek\xc3\xa4 opettajat Abraham Tiisnekka, Paavo R\xc3\xa4ikk\xc3\xb6nen ja J. Otsalainen. Ohjelmaltaan Pietarin Lehti oli er\xc3\xa4\xc3\xa4nlainen Sunnuntailehden ja aiemman Pietarin Sanomien v\xc3\xa4limuoto. Uutislehden lis\xc3\xa4ksi se pyrki olemaan seurakunnallinen, kaunokirjallinen ja kansanvalistuksellinen julkaisu, joka kiinnitt\xc3\xa4isi huomiota my\xc3\xb6s taloudellisiin asioihin. Kerran viikossa ilmestynyt lehti painettiin Sunnuntailehden tavoin Pietarissa Krugin kirjapainossa. Se oli kolmipalstainen ja nelisivuinen, sivukooltaan Pietarin Sanomia vastaava. Lehden kokonaislevikist\xc3\xa4 ei ole s\xc3\xa4ilynyt tietoja._NEWLINE_Pietarin Lehden p\xc3\xa4\xc3\xa4kirjoituksista suuri osa oli lainattu kaupungin muista lehdist\xc3\xa4. Ne k\xc3\xa4sitteliv\xc3\xa4t etup\xc3\xa4\xc3\xa4ss\xc3\xa4 Ven\xc3\xa4j\xc3\xa4n keisarikunnan yleisi\xc3\xa4 tapahtumia ja Pietarin kaupungin oloja. Ven\xc3\xa4j\xc3\xa4n suomalaisia koskevissa asioissa esille nousivat muun muassa lestadiolaisuuden levi\xc3\xa4minen Pietariin ja Inkerinmaalle sek\xc3\xa4 hanke suomalaisen oppikoulun perustamiseksi Pietariin. Lehdess\xc3\xa4 oli runsaasti kaunokirjallista ainesta kuten Tuomas Frimanin kertomuksia ja Paavo R\xc3\xa4ikk\xc3\xb6sen runoja. Hartauskirjoituksia oli Pietarin Sunnuntailehteen verrattuna v\xc3\xa4h\xc3\xa4n, mutta sekalaista palstant\xc3\xa4ytett\xc3\xa4 melko runsaasti._NEWLINE_My\xc3\xb6s uutisaineistosta suurin osa oli k\xc3\xa4\xc3\xa4nnetty Pietarin muista lehdist\xc3\xa4. Valtaosa uutisista k\xc3\xa4sitteli Pietarin ja sen l\xc3\xa4hiymp\xc3\xa4rist\xc3\xb6n sek\xc3\xa4 muun Ven\xc3\xa4j\xc3\xa4n tapahtumia. Ulkomaanuutisissa korostui vuosina 1877\xe2\x80\x931878 k\xc3\xa4yty Ven\xc3\xa4j\xc3\xa4n\xe2\x80\x93Turkin sota. Ven\xc3\xa4j\xc3\xa4n suomalaisia koskevien uutisten osuus oli m\xc3\xa4\xc3\xa4r\xc3\xa4llisesti pieni, mutta maaseudun uutiskirjeiden vuoksi sis\xc3\xa4ll\xc3\xb6llisesti merkitt\xc3\xa4v\xc3\xa4. Uutiskirjeit\xc3\xa4 saatiin Inkerin lis\xc3\xa4ksi Muurmannin, Petroskoin ja Siperian suomalaisilta. Pietarin Lehti seurasi my\xc3\xb6s maaseudun kouluasioita ja raittiusty\xc3\xb6t\xc3\xa4 sek\xc3\xa4 Pietarin suomalaista kulttuuriel\xc3\xa4m\xc3\xa4\xc3\xa4. Edelt\xc3\xa4jist\xc3\xa4\xc3\xa4n poiketen se julkaisi my\xc3\xb6s varsinaisia yleis\xc3\xb6nosastokirjoituksia, joissa keskustelu muuttui helposti kielenk\xc3\xa4yt\xc3\xb6lt\xc3\xa4\xc3\xa4n k\xc3\xa4rkev\xc3\xa4ksi kiistelyksi. Suomen uutisia oli aikaisempaa v\xc3\xa4hemm\xc3\xa4n eik\xc3\xa4 ilmoitusten ja mainosten osuus ollut kovin merkitt\xc3\xa4v\xc3\xa4._NEWLINE_Pietarin Lehti ilmestyi pitk\xc3\xa4\xc3\xa4n kaupungin ainoana suomenkielisen\xc3\xa4 sanomalehten\xc3\xa4, joskaan kaikki eiv\xc3\xa4t olleet sen sis\xc3\xa4lt\xc3\xb6\xc3\xb6n tyytyv\xc3\xa4isi\xc3\xa4. Vuoden 1879 alusta sen kilpailijaksi perustettiin Pietarin Viikko-Sanomat. Uuden lehden takana olivat kirkkoherrat J. W. Murman ja Johannes \xc3\x96hquist, jotka olivat Tuomas Frimanin kanssa julkaisseet Pietarin Sunnuntailehte\xc3\xa4. Pietarin Lehti lakkasi vuoden 1879 elokuussa Frimanin j\xc3\xa4\xc3\xa4ty\xc3\xa4 el\xc3\xa4kkeelle ja muutettua kotiseudulleen Jaakkimaan.'